ЗАКОН ЗА ПРЕКИНУВАЊЕ НА БРЕМЕНОСТА

# ОПШТИ ОДРЕДБИ

Член 1

Со овој закон се уредуваат условите под кои може да се врши прекинување на бременоста, постапката за прекинување на бременоста, условите што треба да ги исполнуваат здравствените установи за вршење на постапка за прекинување на бременоста и надзорот над условите и постапката за прекинување на бременоста.

Член 2

Прекинување на бременоста е посебна медицинска интервенција за која слободно одлучува бремената жена.

# УСЛОВИ ПОД КОИ МОЖЕ ДА СЕ ВРШИ ПРЕКИНУВАЊЕ НА БРЕМЕНОСТА

Член 3

(1) Прекинувањето на бременоста може да се изврши до истекување на дванаесеттата гестациска недела, со писмена согласност од бремената жена.

(2) Ако бремената жена е малолетна или е лишена од деловна способност, прекинувањето на бременоста може да се изврши до истекување на дванаесеттата гестациска недела, со писмена согласност од родителот, односно старателот на бремената жена.

Член 4

Прекинувањето на бременоста може да се изврши и по истекот на дванаесеттата гестациска недела во следниве случаи кога:

* врз основа на медицински индикации ќе се утврди дека бременоста претставува опасност по животот или ќе доведе до тешко нарушување на здравјето на жената за време на бременоста, породувањето или по породувањето.
* врз основа на научни сознанија може да се очекува дека детето ќе се роди со тешки телесни или душевни недостатоци,
* до зачнувањето дошло во врска со извршување на кривично дело: силување, обљуба врз немоќно лице, полов напад врз дете, обљуба со злоупотреба на положбата или родосквернавење и
* ќе се утврди дека во текот на бременоста или по породувањето би можела жената да дојде во тешки, лични семејни, материјали или други прилики што ќе имаат одраз врз нејзиното здравје.

# ПОСТАПКА ЗА ПРЕКИНУВАЊЕ НА БРЕМЕНОСТА

Член 5

(1) Во постапката за прекинување на бременоста се обезбедува почитување на достоинството на бремената жена, на правата на приватност, информираност, прифаќање и одбивање на медицинска интервенција и информација, доверливост на личните и медицинските податоци согласно со прописите за заштита на правата на пациентите.

(2) Прекинување на бременоста се врши согласно стручното упатство за безбедно прекинување на бременоста донесено согласно прописите за здравствената заштита (во натамошниот текст: стручно упатство).

Член 6

(1) Пред прекинување на бременоста докторот ја информира жената за постапката за прекинување на бременост, што може да очекува за време на прекинувањето на бременоста и по завршувањето, за методите за контрацепција пред и по спроведувањето на прекинувањето на бременоста на начин разбирлив за жената за да може да донесе одлука и да даде информирана согласност.

 (2) Информациите и советувањето од ставот (1) на овој член треба да се непристрасни, објективни и медицински веродостојнисогласно стручното упатство.

 Член 7

(1) Прекинувањето на бременоста може да се изврши и по дванаесеттата до дваесет и втората гестациска недела од бременоста по барање од бремената жена во случаите од член 4 од овој закон.

(2) Пред прекинување на бременоста докторот може да побара мислење од друг доктор специјалист од соодветна област на медицината за случаите од член 4 алинеите 1, 2 и 3 од овој закон.

(3) Докторот ја информира бремената жена односно родителот, односно од старателот ако бремената жена е малолетна или е лишена од деловна способност за мислењето од ставот (2) на овој член.

(4) Прекинувањето на бременоста согласно стручното упатство, врз основа на барањето и информираната согласност од жената или од родителот, односно од старателот ако бремената жена е малолетна или е лишена од деловна способност и мислењето од ставот (2) на овој член ако претходно е побарано, го врши докторот во најкраток можен рок, но не подолг од три дена од денот на поднесувањето на барањето од бремената жена.

(5) Здравствената установа во која е отпочната постапката за прекинување на бременоста е должна да обезбеди услови за нејзино довршување.

Член 8

(1) За прекин на бременоста по дваесет и втората гестациска недела одлучува првостепена комисија за одобрување на прекинување на бременоста (во натамошниот текст: првостепена комисија).

(2) Првостепената комисија ја формира директорот на здравствената установа во која се врши прекинување на бременоста.

(3) Првостепената комисија се формира за период од две години и се состои од двајца доктори специјалисти по гинекологија и акушерство и еден социјален работник.

(4) На членовите на првостепената комисија им се определуваат заменици.

(5) По потреба првостепената комисија може да прибави мислење од други доктори специјалисти зависно од причината за прекинување на бременоста.

(6) Трошоците на работа за првостепената комисија се на товар на здравствената установа.

Член 9

(1) Бремената жена поднесува барање за прекинување на бременоста писмено до првостепената комисија.

(2) Ако бремената жена е малолетна или лишена од деловна способност, барањето го поднесува родителот, односно старателот на бремената жена заедно со бремената жена.

(3) Кон барањето за прекинување на бременоста се приложува медицинска и друга документација и тоа:

* извештај од доктор специјалист по гинекологија и акушерство дека жената е бремена и гестациската недела од бременоста,
* изјава од бремената жената односно од родителот, односно старателот на бремената жена дека е информирана согласно член 6 ставот (1) од овој закон,
* наод и мислење од доктор специјалист од соодветна гранка на медицината во чија област спаѓа заболувањето на бремената жена, односно болеста на родителот во случаите од членот 4 став 1 алинеите 1, 2 и 3 од овој закон,
* мислење од социјалниот работник во здравствената установа дека по земената социјална анамнеза постојат причините од членот 4 став 1 алинеја 4 од овој закон.

Член 10

(1) Првостепената комисија ја информира бремената жена за одржувањето на седницата на која има право да присуства и да даде своја изјава за причините за прекинување на бременоста.

(2) Кога бремената жена е малолетна или со одземена деловна способност на седницата присуствува и нејзиниот родител или старател.

(3) Првостепената комисија е должна да донесе писмена одлука со образложение во рок од три дена од денот на поднесување на барањето за прекинување на бременоста со поука за правото на приговор до второстепена комисија.

Член 11

Против одлуката на првостепената комисија бремената жена може да поднесе приговор на записник веднаш пред првостепената комисија или писмено во рок од три дена од денот на приемот на одлуката до второстепената комисија за прекинување на бременоста (во натамошниот текст: второстепена комисија).

Член 12

(1) Второстепената комисија ја формира министерот за здравство за период од две години и се состои од пет членови –двајца доктори специјалисти по гинекологија и акушерство, доктор специјалист по детска хирургија, психолог и независен член со најмалку пет години работно искуство во областа на родовата еднаквост.

(2) На членовите на комисиите им се определуваат заменици.

(3) Членовите на второстепената комисија не можат да бидат лица кои се членови на првостепена комисија за прекинување на бременоста.

(4) Второстепената комисија, доколку е потребно, може да побара мислење и наоди и од други доктори специјалисти во зависност од причините за прекинување на бременоста.

(5) Трошоците за работата на второстепената комисија паѓаат на товар на Министерството за здравство.

Член 13

(1) Второстепената комисија ја информира бремената жена за одржувањето на седницата на која жената има право да присуства и да даде своја изјава за причините за прекинување на бременоста.

(2) Кога бремената жена е малолетна или со одземена деловна способност на седницата присуствува родителот или старателот.

(3) Второстепената комисија е должна да донесе писмена одлука со образложение во рок од три дена од денот на поднесувањето на приговорот.

(4) Одлуката на второстепената комисија е конечна.

Член14

(1) Комисиите работат на седници во полн состав и одлуките ги донесуваат со мнозинство гласови од вкупниот број на членови на комисијата.

(2) Начинот на работата на првостепените и второстепената комисија го пропишува министерот за здравство.

Член 15

(1) Прекинувањето на бременоста се врши без одлука на комисиите, ако поради непосредна опасност по животот и здравјето на бремената жена не може да се чека одлука или ако е во прашање започнато прекинување на бременоста.

(2) Докторот кој извршил или довршил прекинување на бременоста без одлука на комисијата е должен во рок од 24 часа, за тоа да го извести директорот на здравствената установа, а директорот е должен во рок од три дена за случајот да ја извести првостепената комисија.

Член 16

(1) За интервенциите за прекинување на бременоста докторот води евиденција во книга за евиденција, односно комисиите водат записници за одржаните седници и книга за евиденција.

(2) Здравствената установа е должна да ја чува документацијата во врска со интервенциите за прекинување на бременоста, односно на комисиите како доверлива медицинска документација, во посебна архива на здравствената установа.

(3) Формата и содржината на записникот и на книгата за евиденција ги пропишува министерот за здравство.

Член 17

Здравствената установа во која е формирана комисија, најдоцна до крајот на јануари во почетокот на годината, е должна да поднесе извештај за својата работа за претходната година до министерот за здравство.

# УСЛОВИ ЗА ЗДРАВСТВЕНИТЕ УСТАНОВИ КОИ ВРШАТ ПРЕКИНУВАЊЕ НА БРЕМЕНОСТА

Член 18

(1) Прекинување на бременоста може да се врши во болничка здравствена установа која во својот состав има гинеколошко акушерско одделение кое ги исполнува условите по однос на простор, опрема и кадар согласно со прописите за здравствена заштита и која што добила одобрение од Министерството за здравство за вршење на дејноста прекинување на бременоста.

(2) По исклучок од став (2) на овој член прекинување на бременоста до деветтата гестациска недела со медикаментозен метод може да се врши и во здравствена установа од примарна здравствена заштита што ги исполнува условите по однос на простор, опрема и кадар за вршење на гинеколошко акушерска дејност согласно со прописите за здравствена заштита и која што добила одобрение од Министерството за здравство за вршење на дејноста прекинување на бременоста.

# ДРУГИ ОДРЕДБИ ЗА ПРЕКИНУВАЊЕ НА БРЕМЕНОСТА

Член 19

Ако при довршување на започнатото прекинување на бременоста основано се посомнева дека е во прашање кривично дело извршено со започнување на прекинување на бременоста кое се довршува во здравствена установа, директорот на здравствената установа во која е довршено започнатото прекинување на бременоста е должен за тоа веднаш да поднесе пријава до надлежното јавно обвинителство и известување до Министерството за здравство – Државен санитарен и здравствен инспекторат.

# НАДЗОР

Член 20

(1) Инспекциски надзор над примената на овој закон врши Државниот санитарен и здравствен инспекторат.

(2) Инспекторатот при вршење на инспекцискиот надзор е овластен да:

1. забрани вршење на дејноста, како и да забрани употреба на објектот во кој се врши дејноста ако нема дозвола за работа, нема одобрение за вршење на прекин на бременоста односно недостасува некој од условите за вршење на дејноста,
2. нареди воспоставување и водење на евиденциите од овој закон и прописите донесени врз основа на овој закон,
3. нареди отстранување на недостатоци, односно неправилности во согласност со законите и другите прописи со кои се уредува заштитата на здравјето на луѓето,
4. нареди соодветно документирање и чување на податоците што се водат и да се обезбеди заштита на податоците од спроведените постапки и
5. нареди на здравствената установа изготвување на извештаи кои е должна да ги поднесе до Министерството за здравство.

Член 21

(1) За извршениот инспекциски надзор, добиените податоци и констатираната фактичка состојба инспекторот е должен да состави записник.

(2) Доколку инспекторот утврди дека не се применувани законите, прописите и други општи акти, донесува решение со кое се наредува извршување на определени мерки од член 20 ставот (2) од овој закон во одреден рок кој го определува инспекторот.

(3) Инспекторот е должен да и достави примерок од записникот и решението на здравствената установа кај која е извршен инспекцискиот надзор.

Член 22

Во вршење на инспекцискиот надзор инспекторот постапува согласно со прописите за општата управна постапка и инспекциски надзор, освен доколку поинаку не е определено со овој закон.

Член 23

(1) Во случаи кога ќе се утврди постоење на непосредна опасност по животот и здравјето на луѓето, инспекторот дава усна наредба за итно и неодложно отстранување на недостатоците, која се констатира со записник.

(2) Во случаите од ставот (1) на овој член инспекторот донесува решение во рок од 24 часа од издавање на усната наредба.

# ПРЕКРШОЧНИ ОДРЕДБИ

Член 24

Глоба во износ од 3000 евра во денарска противвредност ќе му се изрече за прекршок на правно лице, ако:

1. изврши прекинување на бременост спротивно на членот 3 од овој закон;
2. не ги обезбеди правата на бремената жена од членовите 5, 6 и 7 од овој закон;
3. не постапи согласно член 7 ставот (5) од овој закон;
4. не формира првостепена комисија од член 8 став (2) од овој закон;
5. не води евиденција и не ја чува документацијата согласно со член 16 ставовите (1) и (2) од овој закон;
6. најдоцна до крајот на јануари во почетокот на годината не поднесе извештај за работата за претходната година до министерот за здравство согласно со членот 17 од овој закон;
7. врши прекинување на бременоста без да ги исполнува условите од членот 18 став (1) и (2) од овој закон; и
8. постапи спротивно на членот 19 од овој закон.

Глоба во износ од 30% од одмерената глоба за правното лице ќе му се изрече за прекршоците од ставот (1) на овој член и на одговорното лице во правното лице.

Глоба во износ од 300 до 700 евра во денарска противвредност ќе му се изрече и на докторот кој го сторил прекршокот од член 3, 5, 6 и 7 став (1), (3) и (4) од овој закон.

# ПРЕОДНИ И ЗАВРШНИ ОДРЕДБИ

Член 25

Министерот за здравство во рок од шест месеци од денот на влегувањето во сила на овој закон ќе ги донесе прописите чие донесување е утврдено со овој закон.

Член 26

Здравствените установи од член 18 ставот (1) од овој закон имаат обврска да ја формираат првостепената комисија најдоцна еден месец од денот на влегување во сила на овој закон.

Министерството за здравство има обврска да ја формира второстепената комисија од член 12 ставот (1) од овој закон во рок од еден месец од влегување во сила на овој закон.

Член 27

Со денот на влегувањето во сила на овој закон престанува да важи Законот за прекинување на бременоста („Службен весник на РМ“ број 87/2014; 164/2013; 144/2014; 149/2015).

Член 28

Овој закон влегува во сила осмиот ден од денот на објавувањето во „Службен весник на Република Македонија“.